जुलाई का महीना और यादें चेख़व की
जुलाई के दूसरे पखवाड़े में रूसी लेखक अंतोन चेख़व हमेशा याद आते हैं। चेख़व 1860 में पैदा हुए और 15 जुलाई 1904 को उनका इंतकाल हो गया। दुनिया में सिर्फ 44 साल गुज़ारने वाला यह कमाल का अदीब अपने पीछे अपनी सैकड़ों कहानियां और ड्रामेThe Month of July and Memories of Chekhov
जुलाई के दूसरे पखवाड़े में रूसी लेखक अंतोन चेख़व हमेशा याद आते हैं। चेख़व 1860 में पैदा हुए और 15 जुलाई 1904 को उनका इंतकाल हो गया। दुनिया में सिर्फ 44 साल गुज़ारने वाला यह कमाल का अदीब अपने पीछे अपनी सैकड़ों कहानियां और ड्रामे छोड़ गया। यह एक एेसा कहानीकार बनकर उभरा जिसके बारे में आज इक्कीसवीं सदी के तीसरे दशक में भी यह बात कही जा सकती है कि उनके जैसा मुख़्तसर अफ़साना निगार दुनिया भर के अदब में अब तक पैदा नहीं हुआ। पाकिस्तान और हिंदुस्तान में भी उन्हें चाहने वाले आज भी ढेरों लोग मिल जाएंगे जो उर्दू व देवनागरी में तर्जुमा हुई उनकी कहानियां बड़े ही शौक से पढ़ते हैं।
वे हमारे समाज की ढेरों कहानियां काफ़ी पहले ही लिख गए। यक़ीन ना आए तो उनकी सैकड़ों कहानियों को उठाकर और पढ़कर देखिए। इनमें से हमारे समाज के सांस लेते हुए किरदार निकलते चले आएंगे। चेख़व की कई कहानियां लोगों की तनहाई और समाज से उनके कटे होने को बयान करती हैं। चेख़व की उस कहानी ने सारी दुनिया में शोहरत पाई जिसमें एक शख़्स अपने दर्द और ग़म से बेताब है, लेकिन उसके पास कोई अपना नहीं है जिससे वह दिल की बात कह सके। तब वह अपना दुखड़ा अपने घोड़े को सुनाता है।
चेख़व मौत से ठीक पहले यह लिख गए कि इंसान को साेचने की सलाहियत अता हुई, उसे तख़लीक़ यानी निर्माण करने का हुनर आया ताकि उसे क़ुदरत ने जो कुछ भी दिया है, वह उसमें इज़ाफा कर सके। लेकिन अब तक वह तख़लीक नहीं, बल्कि तबाह करने वाला साबित हुआ है। जंगल ग़ायब हो रहे हैं, पहाड़ तबाह हो रहे हैं, हमारी ज़मीन और बदसूरत होती जा रही है।
चेख़व का बचपन उन ख़ूबसूरत कहानियों से मालामाल था, जो उनकी मां ने उन्हें सुनाई थीं। ये कहानियां रूस के दूरदराज़ इलाक़ों की थीं, जिनका सफ़र उनकी मां ने उनके पिता के साथ किया था। इसके साथ ही एक पिता की सख़्तियां भी उनके हिस्से में आई थीं और इसके साथ आने वाली बेबसी भी इनका नसीब बन गई थी। शायद यही वजह है कि उनकी कहानियों में ग़म और अज़ाब ऐसे गुंथे हुए हैं कि एक-दूसरे से अलग नहीं किए जा सकते। बेहद ग़रीबी के बावजूद उन्होंने मेडिकल की तालीम हासिल की। यह अलग बात है कि अपने पास आने वाले बीमारों को शिफ़ा बख्शने वाला ख़ुद यूं बीमार हुआ कि बीमारी ए दिल ने सिर्फ 44 साल की उम्र में उन्हें इस दुनिया से दूर कर दिया। वे चिकित्सा को अपनी ब्याहता बीवी और अदब को अपनी महबूबा कहते थे। वे कैसे बेमिसाल इंसान थे कि इन्होंने आख़िरी सांस तक अपनी ब्याहता बीवी की ज़िम्मेदारी उठाई और महबूबा के नाज़ नख़रे भी इतने प्यार से उठाए कि उन्हें इस जहान से गुज़रे एक सदी से ज़्यादा का वक़्त हो गया है, मगर आज भी याद किया जाता है।